દેડીયાપાડા અને સાગબારામાં થઇ રહેલા વરસાદને કારણે કરજણ જળાશયમાં નવા નીર આવી રહયાં છે. સોમવારે ડેમની સપાટી 110.02 મીટરના રૂલ લેવલને વટાવીને 111.21 મીટરે પહોંચી જતાં સવારે 10.30 વાગ્યે ડેમના એક અને પાંચ નંબરના દરવાજાને 40 સેમી સુધી ખોલીને નદીમાં 4,441 કયુસેક પાણી છોડવાની શરૂઆત કરવામાં આવી હતી. સવારે 10.30થી સાંજના 6.30 વાગ્યા સુધીના 8 કલાકમાં ડેમમાંથી કરજણ નદીમાં 4 એમસીએમ પાણી છોડવામાં આવ્યું હતું. ઉપરવાસમાંથી પાણીની અાવક 5,129 કયુસેક થઇ જતાં ડેમમાંથી પાણી છોડાઇ રહયું હોવા છતાં સપાટીમાં વધારો થઇ રહયો છે. સાંજે કરજણ ડેમની સપાટી 112.28 મીટર નોંધાઇ હતી. કરજણ નદીમાં પાણી છોડતા કરજણ નદી બે કાંઠે વહેવા લાગી હતી જેને પગલે રાજપીપલા શહેરસહીત ભદામ, ભચરવાડા, હજરપુરા, ધમણાચા, ધાનપોર ગામનાં લોકોને કાંઠા વિસ્તારમાં ન જવા તંત્રની સૂચના આપવામાં આવી છે.